**Duncan Dhu** Euskal Herriko musika taldea izan zen, 1984an Donostian sortua. Bere garaiko pop-talderik ezagunetarikoa izan zen Espainian.

Musika taldearen izena Robert Louis Stevenson eskoziar idazlearen 1986ko *Bahitua* deritzon eleberriko Duncan Dhu Maclaren pertsonaiari lotuta dago.

Historia
--------

1984an, Mikel Erentxun, Diego Vasallo eta Juan Ramón Vilesek osatu zuten. 1985ean diskoetxe batekin lehen kontratua sinatu ondoren, bi single kaleratu zituzten: *Mi amor* eta *Bésame*. Urte hartan bertan, disko labur bat kaleratu zuten, *Por Tierras Escocesas* izenekoa.

Bigarren lan luzea 1986an eman zuten argitara, *Canciones* izenburupean. Bertan jasotzen ziren *Cien gaviotas*, *Esos ojos negros* eta *Jardín de rosas* bezalako kantu ezagunak; 60 kontzertutik gorako bira egin zuten eta salmenta izugarriak lortu zituen disko honek.

1988an *El grito del Tiempo* diskoa kaleratu zuten, *Una calle de París* eta *En algun lugar* abestiak barne zeudelarik.; Espainian ezik, Latinoamerikan ere arrakasta handia lortu zuen disko horrek.

1989an, beren diskoetxeak artean argitara eman gabeko lanak kaleratu zituen. Londresera joan eta The Attractions, Brynsley Swchartz, Bob Andrews eta Nick Love bezalako musikarien laguntzarekin kaleratu zuten *Autobiografia* lana. Estatu Batuetan zehar bira egin zuten eta 1990ean, Grammy sarien barnean sari baterako izendatuak izan ziren. *Autobiografia* lana atzerriko hainbat herrialdetan argitaratu zen. Aurkezpen biraren ostean, taldekideek bakarkako lanari ekin zioten, baina ez zuten taldea erabat alboratu, *Supernova* izeneko lana kaleratu baitzuten 1991n, *La casa azul* abesti ezagunarekin.

1994an, *Piedras* izeneko lana eman zuten argitara. Handik urtebetera, taldearen 10. urteurrena ospatzen zenez, zuzeneko diskoa grabatu zuten Donostiako Victoria Eugenia Antzokian. *Teatro Victoria Eugenia* izena zuen, hain zuzen, disko hark.

1998an, *Colección*, *1985-1998* bilduma kaleratu zuten, taldearen arrakastak biltzen zirena. Lan horren inguruan elkartu ziren bira egiteko bakoitza bere karrerari emanda zeuden Mikel Erentxun eta Diego Vasallo.

Taldekideak
-----------

Mikel Erentxun 2007an.
* Mikel Erentxun - ahotsa eta gitarra
* Diego Vasallo - gitarra
* Juan Ramón Viles - bateria

Diskografia
-----------

* *Por tierras escocesas* - 1985
* *Canciones* - 1986
* *El grito del tiempo* - 1987
* *Grabaciones Olvidadas* - 1989
* *Autobiografía* - 1989
* *Supernova* - 1991
* *Piedras* - 1994
* *Teatro Victoria Eugenia* - 1995
* *Colección 1985-1998* - 1998
* *Crepúsculo* - 2001
* *20 años de canciones* - 2005

Erreferentziak
--------------

* Artikulu honen edukiaren zati bat *Lur hiztegi entziklopediko*tik edo *Lur entziklopedia tematiko*tik txertatu zen 2011/12/26 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

Kanpo estekak
-------------

* **(Gaztelaniaz)** Duncan Dhuren biografia *lafonoteca.net* webgunean

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q1221349
* **Identifikadoreak**
* WorldCat
* VIAF: 142124539
* ISNI: 0000 0001 1526 8016
* BNF: 14030221v (data)
* ICCU: DDSV065286

 |

* Wd Datuak: Q1221349